Návrh ROZHODNUTIE RADY A KOMISIE, ktorým sa stanovuje pozícia v súvislosti s rozhodnutím Rady pre stabilizáciu a pridruženie EÚ – Srbsko v o jej rokovacom poriadku /* COM/2013/0215 final - 2013/0113 (NLE) */





DÔVODOVÁ SPRÁVA Očakáva sa, že Dohoda o stabilizácii a pridružení medzi Európskou úniou a jej členskými štátmi a Srbskom nadobudne platnosť v priebehu prvého polroka 2013 potom, ako ju ratifikujú všetky členské štáty. Rada pre stabilizáciu a pridruženie zriadená článkom 119 uvedenej dohody dohliada na vykonávanie tejto dohody a skúma hlavné otázky vyplývajúce z rámca dohody a všetky ďalšie bilaterálne alebo medzinárodné otázky spoločného záujmu. Ako sa stanovuje v článku 120 Dohody o stabilizácii a pridružení, Rada pre stabilizáciu a pridruženie stanoví svoj rokovací poriadok. V súlade s článkom 122 dohody tento rokovací poriadok určuje povinnosti Výboru pre stabilizáciu a pridruženie, ktorý pomáha Rade pre stabilizáciu a pridruženie pri plnení jej povinností. Ako sa uvádza v článku 3 ods. 1 rozhodnutia Rady a Komisie z … o uzatvorení Dohody o stabilizácii a pridružení, pozícia, ktorá sa má zaujať v Rade pre stabilizáciu a pridruženie, sa stanoví rozhodnutím Rady konajúcej na návrh Komisie alebo ju prípadne stanoví Komisia. Rokovací poriadok príslušných podvýrobov a osobitných skupín sa na účely informovania Rady uvádza v samostatnej prílohe. Rada sa preto vyzýva, aby schválila pripojený návrh rozhodnutia o pozícii Európskej únie a Euratomu týkajúcej sa rozhodnutia Rady pre stabilizáciu a pridruženie EÚ – Srbsko v súvislosti s jej rokovacím poriadkom. 2013/0113 (NLE) Návrh ROZHODNUTIE RADY A KOMISIE, ktorým sa stanovuje pozícia v súvislosti s rozhodnutím Rady pre stabilizáciu a pridruženie EÚ – Srbsko v o jej rokovacom poriadku RADA EURÓPSKEJ ÚNIE, EURÓPSKA KOMISIA, so zreteľom na Zmluvu o fungovaní Európskej únie, a najmä na jej článok 218 ods. 9, so zreteľom na Zmluvu o založení Európskeho spoločenstva pre atómovú energiu (Euratom), a najmä na jej článok 101, so zreteľom na rozhodnutie Rady a Komisie z … o uzatvorení Dohody o stabilizácii a pridružení medzi Európskymi spoločenstvami a ich členskými štátmi na jednej strane a Srbskou republikou (ďalej len „Srbsko“) na strane druhej, a najmä na jeho článok 3 ods. 1, so zreteľom na návrh Európskej komisie, keďže: Článkom 119 Dohody o stabilizácii a pridružení sa zriaďuje Rada pre stabilizáciu a pridruženie. (1) V článku 120 uvedenej dohody sa stanovuje, že Rada pre stabilizáciu a pridruženie prijme svoj vlastný rokovací poriadok. (2) V článku 122 uvedenej dohody sa stanovuje, že Rade pre stabilizáciu a pridruženie pomáha Výbor pre stabilizáciu a pridruženie. (3) V článku 122 uvedenej dohody sa stanovuje, že Rada pre stabilizáciu a pridruženie určí vo svojom rokovacom poriadku povinnosti Výboru pre stabilizáciu a pridruženie a že Rada pre stabilizáciu a pridruženie môže delegovať ktorúkoľvek zo svojich právomocí na Výbor pre stabilizáciu a pridruženie. (4) V článku 124 uvedenej dohody sa stanovuje, že Rada pre stabilizáciu a pridruženie môže rozhodnúť o vytvorení ďalších osobitných výborov alebo orgánov, ktoré jej môžu pomáhať pri plnení jej povinností. Ďalej sa v nej stanovuje, že Rada pre stabilizáciu a pridruženie vo svojom rokovacom poriadku určí zloženie a povinnosti takýchto výborov a orgánov a aj to, ako budú fungovať, ROZHODLI TAKTO: Jediný článok Pozícia, ktorú má prijať Európska únia a Euratom v Rade pre stabilizáciu a pridruženie zriadenej článkom 119 Dohody o stabilizácii a pridružení medzi Európskymi spoločenstvami a ich členskými štátmi na jednej strane a Srbskou republikou na strane druhej, v súvislosti s rokovacím poriadkom tejto Rady pre stabilizáciu a pridruženie a s delegovaním jej právomocí na Výbor pre stabilizáciu a pridruženie uvedeným v článku 122 tejto dohody, vychádza z návrhu rozhodnutia Rady pre stabilizáciu a pridruženie pripojeného k tomuto rozhodnutiu. Menšie zmeny tohto návrhu rozhodnutia možno prijať bez ďalšieho rozhodnutia Rady a Komisie. V Bruseli Za Komisiu || Za Radu predseda || predseda PRÍLOHA k rozhodnutiu Rady a Komisie, ktorým sa stanovuje pozícia, ktorá sa má zaujať v Rade pre stabilizáciu a pridruženie EÚ – Srbsko v súvislosti s jej rokovacím poriadkom Rozhodnutie Rady pre stabilizáciu a pridruženie EÚ – Srbsko č. 1 z [dátum], ktorým sa prijíma jej rokovací poriadok RADA PRE STABILIZÁCIU A PRIDRUŽENIE, so zreteľom na Dohodu o stabilizácii a pridružení medzi Európskymi spoločenstvami a ich členskými štátmi na jednej strane a Srbskou republikou (ďalej len „Srbsko“) na strane druhej, a najmä na jej články 119 a 120, keďže uvedená dohoda nadobudla platnosť …, ROZHODLA TAKTO: Článok 1 Predsedníctvo Rade pre stabilizáciu a pridruženie predsedá na obdobie 12 mesiacov striedavo predseda Rady Európskej únie pre zahraničné veci v mene Európskej únie a jej členských štátov a Európskeho spoločenstva pre atómovú energiu a zástupca vlády Srbska. Prvé obdobie sa začína dátumom prvého zasadnutia Rady pre stabilizáciu a pridruženie a končí sa 31. decembra 2013. Článok 2 Zasadnutia Rada pre stabilizáciu a pridruženie zasadá na ministerskej úrovni raz za rok. Na požiadanie ktorejkoľvek strany a v prípade súhlasu strán je možné usporiadať mimoriadne zasadnutia Rady pre stabilizáciu a pridruženie. Okrem prípadov, keď sa strany dohodnú inak, sa každé zasadnutie Rady pre stabilizáciu a pridruženie koná vo zvyčajných zasadacích priestoroch Rady Európskej únie v deň dohodnutý oboma stranami. Zasadnutia Rady pre stabilizáciu a pridruženie zvolávajú spoločne tajomníci Rady pre stabilizáciu a pridruženie po dohode s predsedom. Článok 3 Zastupovanie Členovia Rady pre stabilizáciu a pridruženie sa v prípade neschopnosti zúčastniť sa na zasadnutí môžu nechať zastúpiť. V prípade, že si člen želá byť zastúpený, musí pred zasadnutím, na ktorom má byť zastúpený, oznámiť predsedovi meno svojho zástupcu. Zástupca člena Rady pre stabilizáciu a pridruženie má všetky práva tohto člena. Článok 4 Delegácie Členov Rady pre stabilizáciu a pridruženie môžu sprevádzať úradníci. Predseda je pred každým zasadnutím informovaný o plánovanom zložení delegácie každej strany. Keď sa na programe zasadnutia Rady pre stabilizáciu a pridruženie vyskytnú záležitosti súvisiace s Európskou investičnou bankou, zástupca tejto banky sa zúčastní na zasadnutí ako pozorovateľ. Rada pre stabilizáciu a pridruženie môže na svoje zasadnutia pozvať aj nečlenov, aby poskytli informácie o konkrétnych témach. Článok 5 Sekretariát Funkciu tajomníkov Rady pre stabilizáciu a pridruženie vykonávajú spoločne úradník Generálneho sekretariátu Rady Európskej únie a úradník delegácie Srbska pri Európskej únii. Článok 6 Korešpondencia Korešpondencia adresovaná Rade pre stabilizáciu a pridruženie sa posiela predsedovi Rady pre stabilizáciu a pridruženie na adresu Generálneho sekretariátu Rady Európskej únie. Dvaja tajomníci zabezpečia, že korešpondencia sa postúpi predsedovi Rady pre stabilizáciu a pridruženie a v prípade potreby rozošle aj ostatným členom Rady pre stabilizáciu a pridruženie. Korešpondencia na rozoslanie sa zasiela na Generálny sekretariát Komisie, stálym zastúpeniam členských štátov a delegácii Srbska pri Európskej únii. Oznámenia predsedu Rady pre stabilizáciu a pridruženie posielajú dvaja tajomníci príslušným adresátom a v prípade potreby ich rozosielajú ďalším členom Rady pre stabilizáciu a pridruženie na adresy uvedené v druhom odseku. Článok 7 Verejnosť zasadnutí Ak sa nerozhodne inak, zasadnutia Rady pre stabilizáciu a pridruženie nie sú verejné. Článok 8 Program zasadnutí 1. Predseda vypracuje predbežný program každého zasadnutia. Tajomníci Rady pre stabilizáciu a pridruženie ho postúpia na adresy uvedené v článku 6 najneskôr 15 dní pred začiatkom zasadnutia. Do predbežného programu zasadnutia sa zahrnú body, v prípade ktorých bola predsedovi zaslaná žiadosť o zaradenie do programu najneskôr 21 dní pred začiatkom zasadnutia; body, ku ktorým sa tajomníkom neodovzdala sprievodná dokumentácia najneskôr v deň odoslania programu zasadnutia, sa však do predbežného programu zasadnutia nezahrnú. Na začiatku každého zasadnutia Rada pre stabilizáciu a pridruženie prijme program zasadnutia. V prípade, že s tým obidve strany súhlasia, sa môže do programu zaradiť bod, ktorý nie je uvedený v predbežnom programe. 2. Predseda môže po dohode s oboma stranami skrátiť lehoty vymedzené v odseku 1 s cieľom zohľadniť požiadavky súvisiace s konkrétnym prípadom. Článok 9 Zápisnica Návrh zápisnice z každého zasadnutia vypracujú obaja tajomníci. V zápisniciach sa vo všeobecnosti uvádza ku každému bodu programu: – dokumentácia predložená Rade pre stabilizáciu a pridruženie, – vyhlásenia, o zapísanie ktorých požiadal člen Rady pre stabilizáciu a pridruženie, – prijaté rozhodnutia a vydané odporúčania, dohodnuté vyhlásenia a prijaté závery. Návrh zápisnice sa predkladá Rade pre stabilizáciu a pridruženie na schválenie. Po schválení zápisnicu podpíše predseda a obaja tajomníci. Zápisnica sa založí do archívu Generálneho sekretariátu Rady Európskej únie, ktorý slúži ako depozitár dokumentov Rady pre stabilizáciu a pridruženie. Všetkým adresátom uvedeným v článku 6 sa postúpi úradne overená kópia zápisnice. Článok 10 Rozhodnutia a odporúčania 1. Rada pre stabilizáciu a pridruženie prijíma rozhodnutia a vydáva odporúčania po spoločnej dohode strán. Rada pre stabilizáciu a pridruženie môže prijímať rozhodnutia alebo vydávať odporúčania písomným postupom, ak s tým obe strany súhlasia. 2. Rozhodnutiam a odporúčaniam Rady pre stabilizáciu a pridruženie v zmysle článku 121 dohody o stabilizácii a pridružení sa priradí názov „rozhodnutie“, respektíve „odporúčanie“, za ktorým nasleduje poradové číslo, dátum ich prijatia a opis predmetu, ktorého sa týkajú. Rozhodnutia a odporúčania Rady pre stabilizáciu a pridruženie podpisuje predseda a ich pravosť osvedčujú obaja tajomníci. Rozhodnutia a odporúčania sa postúpia všetkým adresátom uvedeným v článku 6. Každá strana sa môže rozhodnúť uverejniť rozhodnutia a odporúčania Rady pre stabilizáciu a pridruženie vo svojej príslušnej úradnej tlači. Článok 11 Jazyky Úradnými jazykmi Rady pre stabilizáciu a pridruženie sú úradné jazyky oboch strán. Ak sa neprijme iné rozhodnutie, Rada pre stabilizáciu a pridruženie vychádza pri svojich rokovaniach z dokumentácie vypracovanej v týchto jazykoch. Článok 12 Výdavky Európska únia a Srbsko si hradia vlastné náklady, ktoré im vzniknú z dôvodu účasti na zasadnutiach Rady pre stabilizáciu a pridruženie, a to tak výdavky na personál, cestovné náklady a diéty, ako aj poštovné a telekomunikačné výdavky. Výdavky spojené s tlmočením na zasadnutiach, prekladom a rozmnožovaním dokumentov znáša Európska únia s výnimkou výdavkov spojených s tlmočením alebo prekladom do srbského jazyka alebo z neho, ktoré znáša Srbsko. Ostatné výdavky súvisiace s organizáciou zasadnutí znáša hostiteľská strana, ktorá dané zasadnutie usporadúva. Článok 13 Výbor pre stabilizáciu a pridruženie 1. Týmto sa zriaďuje Výbor pre stabilizáciu a pridruženie, ktorého úlohou je pomáhať Rade pre stabilizáciu a pridruženie pri plnení jej povinností. Výbor pozostáva zo zástupcov Rady Európskej únie a zástupcov Európskej komisie na jednej strane a zo zástupcov vlády Srbska na strane druhej, obvykle na úrovni štátnych úradníkov v riadiacich funkciách. 2. Výbor pre stabilizáciu a pridruženie pripravuje zasadnutia a rokovania Rady pre stabilizáciu a pridruženie, v prípade potreby vykonáva rozhodnutia Rady pre stabilizáciu a pridruženie a vo všeobecnosti zabezpečuje kontinuitu vzťahov v rámci pridruženia a riadne uplatňovanie dohody o stabilizácii a pridružení. Zaoberá sa akoukoľvek záležitosťou, ktorú mu postúpi Rada pre stabilizáciu a pridruženie, ako aj inými záležitosťami, ktoré sa môžu vyskytnúť pri každodennom vykonávaní Dohody o stabilizácii a pridružení. Predkladá Rade pre stabilizáciu a pridruženie návrhy rozhodnutí/odporúčaní alebo iné návrhy určené na prijatie Radou pre stabilizáciu a pridruženie. 3. V prípade, keď sa v Dohode o stabilizácii a pridružení uvádza povinnosť konzultovať alebo možnosť konzultovať, konzultácie sa môžu uskutočniť vo Výbore pre stabilizáciu a pridruženie. Ak sa na tom obe strany dohodnú, konzultácie môžu pokračovať v Rade pre stabilizáciu a pridruženie. 4. Rokovací poriadok Výboru pre stabilizáciu a pridruženie je pripojený k tomuto rozhodnutiu. Článok 14 Zmiešaný poradný výbor s Európskym hospodárskym a sociálnym výborom 1. Týmto sa zriaďuje zmiešaný poradný výbor s Európskym hospodárskym a sociálnym výborom, ktorého úlohou je pomáhať Rade pre stabilizáciu a pridruženie v podporovaní dialógu a spolupráce medzi sociálnymi partnermi a ďalšími organizáciami občianskej spoločnosti v Európskej únii a v Srbsku. Takýto dialóg a spolupráca zahŕňajú všetky príslušné aspekty vzťahov medzi Európskou úniou a Srbskom, ktoré vyplynú v súvislosti s vykonávaním Dohody o stabilizácii a pridružení. Tento dialóg a spolupráca sa zameriavajú najmä na: a) prípravu srbských sociálnych partnerov a iných organizácií občianskej spoločnosti na činnosť v rámci budúceho členstva v Európskej únii; b) prípravu srbských sociálnych partnerov a iných organizácií občianskej spoločnosti na ich účasť na prácach Európskeho hospodárskeho a sociálneho výboru po pristúpení Srbska; c) výmenu informácií o otázkach spoločného záujmu, najmä o aktuálnom stave diania v oblasti prístupového procesu, ako aj o príprave srbských sociálnych partnerov a iných organizácií občianskej spoločnosti na tento proces; d) podporu výmeny skúseností, vhodných postupov a štruktúrovaného dialógu medzi a) srbskými sociálnymi partnermi a inými organizáciami občianskej spoločnosti a b) sociálnymi partnermi a inými organizáciami občianskej spoločnosti z členských štátov vrátane vytvárania sietí v osobitných oblastiach, v ktorých by priame kontakty a spolupráca mohli predstavovať najúčinnejší spôsob riešenia konkrétnych problémov; e) diskusiu o ďalších dôležitých otázkach navrhnutých ktoroukoľvek zo strán, ktoré sa môžu vyskytnúť v súvislosti s vykonávaním Dohody o stabilizácii a pridružení a v rámci predvstupových rozhovorov. 2. Zmiešaný poradný výbor s Európskym hospodárskym a sociálnym výborom je zložený zo šiestich zástupcov Európskeho hospodárskeho a sociálneho výboru a šiestich zástupcov srbských sociálnych partnerov a iných organizácií občianskej spoločnosti. K účasti možno prizvať aj pozorovateľov. 3. Zmiešaný poradný výbor s Európskym hospodárskym a sociálnym výborom vykonáva svoje úlohy na základe konzultácie zo strany Rady pre stabilizáciu a pridruženie alebo z vlastnej iniciatívy, pokiaľ ide o podporu dialógu medzi hospodárskymi a sociálnymi aktérmi. 4. Členovia sú vyberaní tak, aby zmiešaný poradný výbor s Európskym hospodárskym a sociálnym výborom čo najvernejšie odrážal spektrum sociálnych partnerov a ďalších organizácií občianskej spoločnosti v Európskej únii a v Srbsku. Oficiálne nominácie srbských členov predloží vláda Srbska na základe návrhov sociálnych partnerov a iných organizácií občianskej spoločnosti. Tieto návrhy vychádzajú z inkluzívnych a transparentných výberových konaní medzi sociálnymi partnermi a inými organizáciami občianskej spoločnosti. 5. Zmiešanému poradnému výboru s Európskym hospodárskym a sociálnym výborom predsedajú spoločne člen Európskeho hospodárskeho a sociálneho výboru a zástupca srbských sociálnych partnerov a iných organizácií občianskej spoločnosti. 6. Zmiešaný poradný výbor s Európskym hospodárskym a sociálnym výborom prijme svoj vlastný rokovací poriadok. 7. Európsky hospodársky a sociálny výbor na jednej strane a vláda Srbska na strane druhej si hradia vlastné náklady, ktoré im vzniknú z dôvodu účasti ich zástupcov na zasadnutiach zmiešaného poradného výboru a jeho pracovných skupín, pokiaľ ide o výdavky na personál, cestovné náklady a diéty. 8. Iné výdavky v súvislosti s uskutočnením zasadnutí hradí hostiteľská strana, ktorá usporadúva zasadnutie. Článok 15 Zmiešaný poradný výbor s Výborom regiónov Európskej únie 1. Týmto sa zriaďuje zmiešaný poradný výbor s Výborom regiónov Európskej únie, ktorého úlohou je pomáhať Rade pre stabilizáciu a pridruženie v podporovaní dialógu a spolupráce medzi miestnymi a regionálnymi orgánmi v Európskej únii a v Srbsku. Takýto dialóg a spolupráca sa zameriavajú najmä na: a) prípravu srbských miestnych a regionálnych orgánov na činnosť v rámci budúceho členstva v Európskej únii; b) prípravu srbských miestnych a regionálnych orgánov na ich účasť na práci Výboru regiónov po pristúpení Srbska k Európskej únii; c) výmenu informácií o aktuálnych otázkach spoločného záujmu, najmä o aktuálnom stave diania v oblasti prístupového procesu a o tých oblastiach politiky, v prípade ktorých sa v zmluvách stanovuje, že je potrebné poradiť sa s Výborom regiónov, ako aj o príprave srbských miestnych a regionálnych orgánov týkajúcej sa týchto politík; d) podporu viacstranného štruktúrovaného dialógu medzi a) srbskými miestnymi a regionálnymi orgánmi a b) miestnymi a regionálnymi orgánmi členských štátov vrátane vytvárania sietí v osobitných oblastiach, v ktorých by priame kontakty a spolupráca srbských miestnych a regionálnych orgánov a miestnych a regionálnych orgánov členských štátov mohli predstavovať najúčinnejší spôsob riešenia osobitných otázok spoločného záujmu, e) zabezpečenie pravidelnej výmeny informácií o medziregionálnej spolupráci medzi srbskými miestnymi a regionálnymi orgánmi a miestnymi a regionálnymi orgánmi členských štátov; f) podporu výmeny informácií a poznatkov v oblastiach politiky, v prípade ktorých sa v Zmluve o fungovaní Európskej únie stanovuje, že je potrebné poradiť sa s Výborom regiónov, a to medzi a) srbskými miestnymi a regionálnymi orgánmi a b) miestnymi a regionálnymi orgánmi členských štátov, najmä know-how a techník v súvislosti s prípravou miestnych a regionálnych plánov alebo stratégií rozvoja a najefektívnejšieho využívania predvstupových a štrukturálnych fondov; g) pomoc srbským miestnym a regionálnym orgánom prostredníctvom výmeny informácií pri konkrétnom zavádzaní zásady subsidiarity do všetkých oblastí života na miestnej a regionálnej úrovni; h) diskusiu o ďalších dôležitých otázkach navrhnutých ktoroukoľvek zo strán, ktoré sa objavia v súvislosti s vykonávaním dohody o stabilizácii a pridružení a v rámci predvstupových rozhovorov. 2. Zmiešaný poradný výbor s Výborom regiónov Európskej únie je zložený zo [siedmich] zástupcov Výboru regiónov na jednej strane a [siedmich] zvolených zástupcov miestnych a regionálnych orgánov Srbska na strane druhej. Vymenuje sa rovnaký počet náhradníkov. 3. Zmiešaný poradný výbor s Výborom regiónov Európskej únie vykonáva svoje činnosti na základe konzultácie zo strany Rady pre stabilizáciu a pridruženie alebo z vlastnej iniciatívy, pokiaľ ide o podporu dialógu medzi miestnymi a regionálnymi orgánmi. 4. Zmiešaný poradný výbor s Výborom regiónov Európskej únie môže dávať Rade pre stabilizáciu a pridruženie odporúčania. 5. Členovia sa vyberajú tak, aby zmiešaný poradný výbor s Výborom regiónov Európskej únie čo najvernejšie odrážal rôzne úrovne miestnych a regionálnych orgánov v Európskej únii a v Srbsku. Oficiálne nominácie srbských členov predloží vláda Srbska na základe návrhov od organizácií zastupujúcich miestne a regionálne orgány Srbska. Tieto návrhy vychádzajú z inkluzívnych a transparentných výberových konaní spomedzi volených zástupcov na miestnej alebo regionálnej úrovni. 6. Zmiešaný poradný výbor s Výborom regiónov Európskej únie prijme svoj vlastný rokovací poriadok. 7. Zmiešanému poradnému výboru s Výborom regiónov Európskej únie predsedajú spoločne člen Výboru regiónov Európskej únie a zástupca miestnych a regionálnych orgánov Srbska. 8. Výbor regiónov na jednej strane a vláda Srbska na strane druhej si hradia vlastné náklady, ktoré im vzniknú z dôvodu účasti ich zástupcov a pomocného personálu na zasadnutiach zmiešaného poradného výboru s Výborom regiónov Európskej únie, najmä pokiaľ ide o cestovné náklady a diéty. 9. Iné výdavky v súvislosti s uskutočnením zasadnutí hradí hostiteľská strana, ktorá usporadúva zasadnutie. V […] Za Radu pre stabilizáciu a pridruženie predseda PRÍLOHA k Rozhodnutiu Rady pre stabilizáciu a pridruženie EÚ – Srbsko č. 1 z [dátum] Rokovací poriadok Výboru pre stabilizáciu a pridruženie Článok 1 Predsedníctvo Výboru pre stabilizáciu a pridruženie predsedá striedavo na obdobie dvanástich mesiacov zástupca Európskej komisie v mene Európskej únie a jej členských štátov a Európskeho spoločenstva pre atómovú energiu a zástupca vlády Srbska. Prvé obdobie sa začína dňom prvého zasadnutia Rady pre stabilizáciu a pridruženie a končí sa 31. decembra 2013. Článok 2 Zasadnutia Výbor pre stabilizáciu a pridruženie zasadá po dohode oboch strán, keď si to vyžadujú okolnosti. Každé zasadnutie Výboru pre stabilizáciu a pridruženie sa koná v termíne a na mieste dohodnutom oboma stranami. Zasadnutia Výboru pre stabilizáciu a pridruženie zvoláva predseda. Článok 3 Delegácie Predseda je pred každým zasadnutím informovaný o plánovanom zložení delegácie každej strany. Článok 4 Sekretariát Funkciu tajomníkov Výboru pre stabilizáciu a pridruženie vykonávajú spoločne úradník Európskej komisie a úradník vlády Srbska. Všetky oznámenia predsedu a predsedovi Výboru pre stabilizáciu a pridruženie stanovené v tomto rozhodnutí sa postupujú tajomníkom Výboru pre stabilizáciu a pridruženie a tajomníkom a predsedovi Rady pre stabilizáciu a pridruženie. Článok 5 Verejnosť zasadnutí Ak sa nerozhodne inak, zasadnutia Výboru pre stabilizáciu a pridruženie nie sú verejné. Článok 6 Program zasadnutí 1. Predbežný program každého zasadnutia vypracuje predseda. Tajomníci Výboru pre stabilizáciu a pridruženie ho postúpia adresátom uvedeným v článku 4 najneskôr 15 dní pred začiatkom zasadnutia. Do predbežného programu zasadnutia sa zahrnú body, v prípade ktorých bola predsedovi zaslaná žiadosť o zaradenie do programu najneskôr 21 dní pred začiatkom zasadnutia; body, ku ktorým sa tajomníkom neodovzdala sprievodná dokumentácia najneskôr v deň odoslania programu zasadnutia, sa však do predbežného programu zasadnutia nezahrnú. Výbor pre stabilizáciu a pridruženie môže na svoje zasadnutia pozvať aj nečlenov, aby poskytli informácie o konkrétnych témach. Výbor pre stabilizáciu a pridruženie prijme na začiatku každého zasadnutia program zasadnutia. V prípade, že s tým obidve strany súhlasia, sa môže do programu zaradiť bod, ktorý nie je uvedený v predbežnom programe. 2. Predseda môže po dohode s oboma stranami skrátiť lehoty vymedzené v odseku 1 s cieľom zohľadniť požiadavky súvisiace s konkrétnym prípadom. Článok 7 Zápisnica Z každého zasadnutia sa vypracuje zápisnica na základe predsedovho zhrnutia záverov, ku ktorým Výbor pre stabilizáciu a pridruženie dospel. Po schválení zápisnice Výborom pre stabilizáciu a pridruženie ju predseda a tajomníci podpíšu a každá strana si ju ukladá. Kópia zápisnice sa postúpi všetkým adresátom uvedeným v článku 4. Článok 8 Rozhodnutia a odporúčania V určitých prípadoch, keď Rada pre stabilizáciu a pridruženie oprávni Výbor pre stabilizáciu a pridruženie na prijímanie rozhodnutí/vydávanie odporúčaní podľa článku 122 Dohody o stabilizácii a pridružení, týmto dokumentom sa priradí názov „rozhodnutie“, respektíve „odporúčanie“, za ktorým nasleduje poradové číslo, dátum ich prijatia a opis predmetu, ktorého sa týkajú. Rozhodnutia a odporúčania sa vydávajú po spoločnej dohode medzi stranami. Výbor pre stabilizáciu a pridruženie môže prijímať rozhodnutia alebo vydávať odporúčania písomným postupom, ak s tým obe strany súhlasia. Rozhodnutia a odporúčania Výboru pre stabilizáciu a pridruženie podpisuje predseda a ich pravosť osvedčujú obaja tajomníci a zasielajú sa na adresy uvedené v článku 4. Každá strana sa môže rozhodnúť uverejniť rozhodnutia a odporúčania Výboru pre stabilizáciu a pridruženie vo svojej príslušnej úradnej tlači. Článok 9 Výdavky Európska únia a Srbsko si hradia vlastné náklady, ktoré im vzniknú z dôvodu účasti na zasadnutiach Výboru pre stabilizáciu a pridruženie, a to tak výdavky na personál, cestovné náklady a diéty, ako aj poštovné a telekomunikačné výdavky. Výdavky spojené s tlmočením na zasadnutiach, prekladom a rozmnožovaním dokumentov znáša Európska únia s výnimkou výdavkov spojených s tlmočením alebo prekladom do srbského jazyka alebo z neho, ktoré znáša Srbsko. Ostatné výdavky súvisiace s organizáciou zasadnutí znáša hostiteľská strana, ktorá dané zasadnutia usporadúva. Článok 10 Podvýbory a osobitné skupiny Výbor pre stabilizáciu a pridruženie môže zriadiť podvýbory alebo osobitné skupiny, ktoré pracujú pod vedením Výboru pre stabilizáciu a pridruženie a po každom svojom zasadnutí tomuto výboru podávajú správu. Výbor pre stabilizáciu a pridruženie môže rozhodnúť o zrušení ktorýchkoľvek existujúcich podvýborov alebo skupín, o ustanovení alebo úprave ich mandátu alebo o zriadení ďalších podvýborov alebo skupín, ktoré by mu pomáhali pri plnení jeho povinností. Tieto podvýbory a skupiny nemajú žiadne rozhodovacie právomoci. PRÍLOHA výlučne na účely informovania Rady NÁVRH Rozhodnutie č. 1/2013 Výboru pre stabilizáciu a pridruženie EÚ – Srbsko z [deň. mesiac] 2013 o zriadení podvýborov a osobitných skupín VÝBOR PRE STABILIZÁCIU A PRIDRUŽENIE, so zreteľom na Dohodu o stabilizácii a pridružení medzi Európskou úniou a jej členskými štátmi na jednej strane a Srbskou republikou na strane druhej, a najmä na jej článok 123, so zreteľom na jeho rokovací poriadok, a najmä na jeho článok 10, ROZHODOL TAKTO: Jediný článok Týmto sa zriaďujú podvýbory a osobitné skupiny uvedené v prílohe I. Ich mandáty sa stanovujú v prílohe II. V ………… deň. mesiac 2013. Za Výbor pre stabilizáciu a pridruženie predseda PRÍLOHA I DOHODA O STABILIZÁCII A PRIDRUŽENÍ EÚ – SRBSKO Štruktúra multidisciplinárneho podvýboru Názov || Témy || Článok dohody o stabilizácii a pridružení 1. Obchod, priemysel, colníctvo a zdaňovanie || Voľný pohyb tovaru || článok 18 Priemyselné výrobky || články 19 – 23 Obchodné otázky || články 34 – 48 Normalizácia, metrológia, certifikácia, osvedčovanie, posudzovanie zhody a dohľad nad trhom || článok 77 Priemyselná spolupráca || článok 94 Malé a stredné podniky || článok 95 Cestovný ruch || článok 96 Colníctvo || článok 99 Zdaňovanie || článok 100 Pravidlá pôvodu || protokol č. 3 Administratívna pomoc v colných záležitostiach || protokol č. 6 2. Poľnohospodárstvo a rybárstvo || Poľnohospodárske produkty sensu lato || článok 24, 26 ods. 1 a ods. 4, 27 ods. 1, články 31, 32 a 35 Poľnohospodárske produkty sensu stricto || článok 26 ods. 2 a ods. 3 a článok 27 ods. 2 Produkty rybárstva || články 29 a 30 Spracované poľnohospodárske výrobky || článok. 25, protokol č. 1 Víno || článok 28 a protokol č. 2 Ochrana zemepisných označení poľnohospodárskych produktov a produktov rybárstva a potravín, iných ako víno a liehoviny || článok 33 Poľnohospodárstvo a agropriemysel, veterinárne a fytosanitárne záležitosti || článok 97 Spolupráca v oblasti rybárstva || článok 98 Bezpečnosť potravín || 3. Vnútorný trh a hospodárska súťaž || Právo usadiť sa || články 52 – 58 Poskytovanie služieb || články 59 – 61 Iné otázky, ktoré sa týkajú hlavy V dohody o stabilizácii a pridružení || články 65 – 71 Aproximácia právnych predpisov a presadzovanie práva || článok 72 Hospodárska súťaž || články 73 – 74, protokol č. 5 Práva duševného, priemyselného a obchodného vlastníctva || článok 75 Verejné obstarávanie || článok 76 Bankovníctvo, poisťovníctvo a iné finančné služby || článok 91 Ochrana spotrebiteľa || článok 78 Verejné zdravie || 4. Hospodárske a finančné záležitosti a štatistika || Pohyb kapitálu a platby || články 62 – 64 Hospodárska politika || článok 89 Spolupráca v oblasti štatistiky || článok 90 Podpora a ochrana investícií || článok 93 Finančná spolupráca || články 115 – 118 Audit a finančná kontrola || článok 92 5. Spravodlivosť, sloboda a bezpečnosť || Justícia a základné práva || Policajná a justičná spolupráca || Právny štát || článok 80 Ochrana údajov || článok 81 Víza, kontrola hraníc, azyl a migrácia || článok 82 Nelegálne prisťahovalectvo a readmisia || článok 83 Pranie špinavých peňazí || článok 84 Drogy || článok 85 Boj proti terorizmu || článok 87 Trestná činnosť a iné nezákonné aktivity || článok 86 6. Výskum a inovácia, informačná spoločnosť a sociálna politika || Pohyb pracovníkov || články 49 – 51 Pracovné podmienky a rovnosť príležitostí || článok 79 Sociálna spolupráca || článok 101 Vzdelávanie a odborná príprava || článok 102 Kultúrna spolupráca || článok 103 Informácie a komunikácia || článok 107 Spolupráca v audiovizuálnej oblasti || článok 104 Elektronické komunikačné siete a služby || článok 106 Informačná spoločnosť || článok 105 Výskum a inovácia || článok 112 7. Doprava, energetika, životné prostredie, oblasť klímy a regionálny rozvoj[1] || Doprava || články 55, 61, 108 a protokol č. 4 Energetika || článok 109 Jadrová bezpečnosť || článok 110 Životné prostredie || článok 111 Oblasť klímy || články 109 a 111 Regionálny a miestny rozvoj || článok 113 Štruktúra osobitných skupín Názov || Témy || Článok dohody o stabilizácii a pridružení Osobitná skupina pre reformu verejnej správy || Reforma verejnej správy: || Hlava VI Aproximácia právnych predpisov a presadzovanie práva, článok 72 a hlava VII Spravodlivosť a vnútorné veci, článok 80, článok 114 PRÍLOHA II Mandáty podvýborov a osobitnej skupiny EÚ – Srbsko Zloženie a predsedníctvo Podvýbory a osobitná skupina pre reformu verejnej správy pozostávajú zo zástupcov Európskej komisie a zástupcov vlády Srbska. Ich predsedníctvo zabezpečujú obidve strany. Členské štáty budú dostávať informácie o zasadnutiach podvýborov a osobitnej skupiny pre reformu verejnej správy a pozvánky na ne. Sekretariát Úradník Európskej komisie a úradník vlády Srbska konajú spoločne ako tajomníci jednotlivých podvýborov a osobitnej skupiny pre reformu verejnej správy. Všetky oznámenia, ktoré sa týkajú podvýborov, sa zasielajú tajomníkom príslušného podvýboru a osobitnej skupiny pre reformu verejnej správy. Zasadnutia Podvýbory a osobitná skupina pre reformu verejnej správy zasadajú, keď si to vyžadujú okolnosti, so súhlasom obidvoch strán. Každé zasadnutie podvýboru alebo osobitnej skupiny pre reformu verejnej správy sa koná v čase a na mieste, na ktorých sa dohodli obidve strany. Ak obidve strany súhlasia, môžu podvýbory a osobitná skupina pre reformu verejnej správy pozvať na svoje zasadnutia odborníkov, aby im poskytli požadované informácie k určitým témam. Témy Podvýbory prerokúvajú otázky, ktoré sa týkajú oblastí Dohody o stabilizácii a pridružení uvedených v tabuľke týkajúcej sa štruktúry multidisciplinárneho podvýboru. Pri každej téme sa posudzuje pokrok dosiahnutý v zosúlaďovaní, implementácii a presadzovaní právnych predpisov EÚ, ako aj hlavné otázky v súvislosti s plánovaním a vykonávaním príslušných projektov v rámci nástroja predvstupovej pomoci. Podvýbory preskúmajú akékoľvek problémy, ktoré môžu vzniknúť v ich príslušných oblastiach, a navrhujú možné kroky, ktoré je potrebné podniknúť. Podvýbory zároveň slúžia ako fórum pre ďalšie objasňovanie acquis a preskúmavajú pokrok dosiahnutý v Srbsku pri zosúlaďovaní acquis so záväzkami plynúcimi z Dohody o stabilizácii a pridružení. Osobitná skupina pre reformu verejnej správy prerokúva otázky súvisiace s reformou verejnej správy a navrhuje možné kroky, ktoré je potrebné podniknúť. Zápisnica Z každého zasadnutia sa vypracuje a schváli zápisnica. Tajomník podvýboru alebo osobitnej skupiny pre reformu verejnej správy postúpi kópiu zápisnice tajomníkovi Výboru pre stabilizáciu a pridruženie. Verejnosť zasadnutí Ak sa nerozhodne inak, zasadnutia podvýborov a osobitnej skupiny pre reformu verejnej správy nie sú verejné. [1] Na účely implementácie protokolu č. 4 k Dohode o stabilizácii a pridružení koná tento podvýbor ako osobitný podvýbor v zmysle článku 21 uvedeného protokolu.